b'\n_START_ARTICLE_\nSuomen autovero\n_START_PARAGRAPH_\nAutovero on Suomeen rekister\xc3\xb6it\xc3\xa4viksi aiotuista ajoneuvoista maksettava vero. Sen kantoi 31.12.2016 saakka tullilaitos. Tammikuun 1. p\xc3\xa4iv\xc3\xa4st\xc3\xa4 2017 alkaen autoveron kannosta on vastannut verohallinto  . Autovero t\xc3\xa4ytyy olla maksettuna, ennen kuin auto voidaan rekister\xc3\xb6id\xc3\xa4. K\xc3\xa4site "autovero" on sik\xc3\xa4li harhaanjohtava, ett\xc3\xa4 sit\xc3\xa4 kannetaan my\xc3\xb6s moottoripy\xc3\xb6rist\xc3\xa4, mutta toisaalta sit\xc3\xa4 ei kanneta kaikista autoista. Ajoneuvovero taasen on vuotuinen ajoneuvosta maksettava vero.\n_START_SECTION_\nAutoveron historia\n_START_PARAGRAPH_\nAutovero otettiin Suomessa k\xc3\xa4ytt\xc3\xb6\xc3\xb6n 1. tammikuuta 1958 voimaan tulleella lailla. Lakia s\xc3\xa4\xc3\xa4dett\xc3\xa4ess\xc3\xa4 eduskunta ilmoitti \xe2\x80\x9dedellytt\xc3\xa4v\xc3\xa4ns\xc3\xa4, ett\xc3\xa4 vero on vain tilap\xc3\xa4inen ja valtion senhetkisest\xc3\xa4 poikkeuksellisen kire\xc3\xa4st\xc3\xa4 rahatilanteesta johtuva ja ett\xc3\xa4 verosta pyrit\xc3\xa4\xc3\xa4n luopumaan etenkin halvemman hintaluokan ajoneuvojen osalta heti, kun valtiontalous antaa siihen mahdollisuuden\xe2\x80\x9d._NEWLINE_Marraskuussa 1967 astui voimaan uusi autoverolaki, ei en\xc3\xa4\xc3\xa4 tilap\xc3\xa4inen vaan pysyv\xc3\xa4. Sit\xc3\xa4 ennen autojen maahantuonti oli kokonaan kielletty\xc3\xa4 syyskuun puolestav\xc3\xa4list\xc3\xa4 marraskuun puoleenv\xc3\xa4liin. T\xc3\xa4h\xc3\xa4n ajanjaksoon sijoittui my\xc3\xb6s Suomen markan devalvaatio.\n_START_SECTION_\nAutoveron arvonlis\xc3\xa4vero\n_START_PARAGRAPH_\nVuosina 2002\xe2\x80\x932005 EU-alueelta tuotujen k\xc3\xa4ytettyjen autojen autoverosta kannettiin virheellisesti ja EY-lains\xc3\xa4\xc3\xa4d\xc3\xa4nn\xc3\xb6n vastaisesti my\xc3\xb6s arvonlis\xc3\xa4veroa ("ei-arvonlis\xc3\xa4vero" eli "elv"). Asiasta saatiin 5.7.2013 korkeimman oikeuden tuomio. Tulli ei kuitenkaan aio palauttaa laittomasti ker\xc3\xa4ttyj\xc3\xa4 veroja. Autoveron arvonlis\xc3\xa4verotus lopetettiin lakimuutoksella 1.4.2009 l\xc3\xa4htien._NEWLINE_Euroopan yhteis\xc3\xb6jen tuomioistuin antoi 19. maaliskuuta 2009 tuomion autoverosta vuosina 2006\xe2\x80\x932009 v\xc3\xa4\xc3\xa4rin perustein kannetusta arvonlis\xc3\xa4verosta, ja veroja palautettiin.\n_START_SECTION_\nAutoveron m\xc3\xa4\xc3\xa4r\xc3\xa4\n_START_PARAGRAPH_\nHenkil\xc3\xb6- ja pakettiautojen veroprosentti on porrastettu ajoneuvon hiilidioksidip\xc3\xa4\xc3\xa4st\xc3\xb6n perusteella. Jokainen hiilidioksidigramma lis\xc3\xa4\xc3\xa4 veron m\xc3\xa4\xc3\xa4r\xc3\xa4\xc3\xa4. Veroprosentti on v\xc3\xa4hint\xc3\xa4\xc3\xa4n 12,2\xc2\xa0% ja enint\xc3\xa4\xc3\xa4n 48,8\xc2\xa0%.\n_START_SECTION_\nAutoveron kiertoa\n_START_PARAGRAPH_\nSuomen korkeana pidetty autovero on houkutellut autojen tarvitsijoita etsim\xc3\xa4\xc3\xa4n lains\xc3\xa4\xc3\xa4d\xc3\xa4nn\xc3\xb6st\xc3\xa4 porsaanreiki\xc3\xa4 autoveron v\xc3\xa4ltt\xc3\xa4miseksi, ja lains\xc3\xa4\xc3\xa4t\xc3\xa4j\xc3\xa4 on vastaavasti tukkinut niit\xc3\xa4. Hyv\xc3\xa4 esimerkki ovat niin kutsutut piilofarmarit vuosina 1967\xe2\x80\x931971._NEWLINE_Autoverolakia muutettiin vuonna 1967 siten, ett\xc3\xa4 autoverosta vapaan pakettiauton kokonaispainon oli oltava v\xc3\xa4hint\xc3\xa4\xc3\xa4n 1\xc2\xa0700 kg. T\xc3\xa4m\xc3\xa4n ehdon t\xc3\xa4ytt\xc3\xa4nyt farmariauto voitiin rekister\xc3\xb6id\xc3\xa4 pakettiautoksi, mutta sen tavaratilaan sai asentaa ohuen, pehmustamattoman istuimen "tilap\xc3\xa4ist\xc3\xa4 henkil\xc3\xb6kuljetusta varten". Istuimen piti olla taitettavissa sein\xc3\xa4m\xc3\xa4\xc3\xa4 vasten niin, ettei tavaratila oleellisesti pienentynyt. T\xc3\xa4m\xc3\xa4n vuoksi pakettiautoja hankittiin runsaasti henkil\xc3\xb6autojen korvikkeeksi, ja valtiolta j\xc3\xa4i saamatta autoverotuloja. Esimerkiksi vuoden 1970 aikana rekister\xc3\xb6itiin melkein 17\xc2\xa0000 pakettiautoa. Piilofarmarikausi p\xc3\xa4\xc3\xa4ttyi toukokuussa 1971 eduskunnan hyv\xc3\xa4ksym\xc3\xa4ll\xc3\xa4 asetuksella, jonka mukaan autoverosta vapaan pakettiauton tavaratilan oli oltava tilavuudeltaan v\xc3\xa4hint\xc3\xa4\xc3\xa4n kolme kuutiometri\xc3\xa4 eik\xc3\xa4 siihen saanut asentaa mink\xc3\xa4\xc3\xa4nlaisia lis\xc3\xa4istuimia._NEWLINE_Vuoden 1971 asetuksessa autoverosta vapaan pakettiauton lavan v\xc3\xa4himm\xc3\xa4ispituudeksi m\xc3\xa4\xc3\xa4r\xc3\xa4ttiin 150 cm. Vuonna 1976 Korpivaara Oy toi Suomen markkinoille pienen Toyota Timangi -pakettiauton, jonka lavan pituus ylitti juuri ja juuri kriittisen rajan ja jolle pystyttiin siksi j\xc3\xa4rjest\xc3\xa4m\xc3\xa4\xc3\xa4n edullinen hinta. T\xc3\xa4m\xc3\xa4nkin auton historia Suomessa j\xc3\xa4i lyhyeksi, sill\xc3\xa4 eduskunnan hyv\xc3\xa4ksym\xc3\xa4ll\xc3\xa4 asetuksella vuonna 1977 verovapaan pakettiauton lavan v\xc3\xa4himm\xc3\xa4ispituus nostettiin 185 senttimetriin.'